Krugerwildtuin: Werker geskors, nog stappe ná luiperd-skokvideo‘n Skermskoot uit die video SANParke het een van sy werknemers in die Krugerwildtuin geskors en oorweeg stappe teen nog werknemers in verband met ŉ voorval waar ŉ luiperd wat van kant gemaak is, geslaan word. Die voorval, wat op ŉ video vasgelê is en wyd op sosiale media versprei word, het plaasgevind nadat die luiperd Sondag van kant gemaak is en die karkas verwyder moes word vir ŉ nadoodse ondersoek. In die video kan gesien word hoe ŉ man langs die luiperd buk en die dier herhaaldelik deur die gesig slaan. Volgens SANParke het die nadoodse ondersoek bevestig dat die luiperd aan ŉ skietwond dood is en nie weens enige ander dade nie. SANParke het gesê vier van die mense wat by die voorval betrek word, is sy werknemers. Drie ander is veldwagters, nog drie werk vir konsessies wat in die wildtuin bedrywighede het, terwyl nog iemand wat as omgewingsmonitor werk ook betrek word. “Die luiperdslaner het die wildtuin besoek en is nie ŉ werknemer van SANParke nie. SANParke weet egter wie hy is en kry regsadvies oor sanksies wat aan hom opgelê moet word.” Een van SANParke se werknemers is intussen voorlopig geskors hangende dissiplinêre stappe in verband met die voorval. Daar word nog besluit watter stappe teen die ander betrokke mense gedoen sal word. SANParke het die gedrag wat op die video vasgevang is ten sterkste veroordeel. “Dié soort optrede is teenstrydig met die etos van die organisasie se primêre doel om biodiversiteit te bewaar en as die bewaarder van ons natuurlewe op te tree.” ŉ Finale verslag oor die voorval sal teen Woensdag klaar wees waarna aanbevelings aan SANParke se raad gemaak sal word om te verseker dié soort voorval vind nie weer plaas nie. Die luiperd is geskiet nadat ŉ werker in die Kruger Shalati-konsessie Sondagoggend deur ŉ luiperd aangeval is. Dit was die tweede voorval in dié gebied die afgelope paar weke. Die werker kon die luiperd afweer en het om hulp geskree waarna die dier in die omliggende bosse verdwyn het. Die beseerde werker is vir behandeling na ŉ dokter gehaas. ŉ Soektog na die dier is onmiddellik van stapel gestuur. Die luiperd is sowat 30 m van waar die voorval plaasgevind het, opgespoor en van kant gemaak. ŉ Personeellid van die Skukuza-gholfklub in die Krugerwildtuin is op 26 Junie buite sy woning by die park se personeelwoonkwartiere deur ŉ luiperd aangeval. Hy het onder meer beserings aan sy kop opgedoen en is na ŉ hospitaal geneem.